PTA-munisipaliteit spandeer miljoene aan wegneemetesArgieffoto. Nagenoeg R15 miljoen is in een maand aan wegneemetes spandeer vir personeellede van die Tshwane-metro in Pretoria, het The Star Woensdag berig. Ndivho Lukhwareni, die metro se strategiese uitvoerende direkteur vir openbare werke en infrastruktuurontwikkeling, het glo gesê die wegneemetes was vir personeel wat oortyd gewerk het. Die stad se tenderstatistiek vir Augustus verlede jaar, wat Vrydag tydens die munisipaliteit se portefeuljevergadering oor openbare rekeninge ter tafel gelê is, het dié bedrag wat op die kos spandeer is, bevestig. Vrae het ontstaan oor hoeveel mense oortyd moet werk om so baie geld in een maand aan kos te spandeer, watter soort werk die personeel doen, en watter tipe kos aan hulle voorsien is. Die tenderstatistiek het gewys dat vyf kontrakteurs in 2012 die kontrak gekry het om R15 miljoen se bystandkospakkies voor te berei en af te lewer. Lede van die portefeuljekomitee verwag amptelike antwoorde op hul vrae wanneer hulle weer in Januarie vergader. Lindela Mashigo, woordvoerder van die munisipaliteit, het gesê die stad sal Donderdag op die koerant se navrae oor die kwessie reageer.